Быжым и гъуэгуанэ
СССР-м и НКВД-м щIыхь зиIэ и лэжьакIуэ Быж Хьэцу Мэту и къуэр 1910 гъэм бадзэуэгъуэм и 10-м Къулъкъужын Ищхъэрэ къуажэм къыщалъхуащ. Налшык педагогикэ техникумыр къиухащ. 1934 гъэм къыщыщIэдзауэ КъБАССР-м и НКВД-м хэтащ. 1936 гъэм Быжым къиухащ СССР-м и НКВД-м Дон Iус Ростов щиIэ еджапIэр.
Хэку зауэшхуэм и зэманым НКВД-м КъБАССР-м щызэщIигъэуIуа гуп хэхам и Iэтащхьэу ар щытащ. 1943 — 1944 гъэхэм хъунщIакIуэхэм япэщIэтынымкIэ къудамэм и унафэщI ящIащ.
Быжыр 1947 гъэм къыщыщIэдзауэ 1951 гъэ пщIондэ Къэбэрдей АССР-м и МВД-м и ОИТУ-м япэщIыкIэ унафэщIым и къуэдзэу, итIанэ унафэщIу лэжьащ.
1951 гъэм и жэпуэгъуэм къыщыщIэдзауэ 1953 гъэм и накъыгъэ пщIондэ подполковник Быжыр КъАССР-м къэрал кIуэцI IуэхухэмкIэ и министрым и къуэдзэщ. 1952 гъэм къиухащ Милицэм и школ нэхъыщхьэр.
Хэку зауэшхуэр щекIуэкIа илъэсхэм партизан Iуэхум зэрыхэтам, апхуэдэуи и гуащIэ емыблэжу илъэс куэдкIэ и къулыкъур зэрырихьэкIам къыхэкIыу, Быжым къыхуагъэфэщащ Бэракъ Плъыжь, Вагъуэ Плъыжь (тIэу) орденхэмрэ «Зауэм къыщигъэлъэгъуа лIыгъэм папщIэ», «Хэку зауэшхуэм и партизаным», «Кавказыр зэрихъумам папщIэ», «Германием зэрытекIуам папщIэ» медалхэмрэ.
1942 гъэм абы къыхуагъэфэщащ «СССР-м и НКВД-м щIыхь зиIэ и лэжьакIуэ» цIэ лъапIэр.
1953 — 1955 гъэхэм депутатхэм я Налшык къалэ Советым ар хэтащ, 1953 гъэм къыщыщIэдзауэ КПСС-м и Iуащхьэмахуэ щIыналъэ комитетым и япэ секретарь хъуащ.
1954 — 1956 гъэхэм Быжыр КъАССР-м и МВД-м щылэжьащ. Илъэс 20-м щIигъу-кIэ «Южтехмонтаж» IуэхущIапIэм кадрхэмкIэ и къудамэм и унафэщIу щытащ. Быжыр дунейм ехыжащ 1988 гъэм шыщхьэуIум и 30-м.
КЪАНЩАУЭ Мэлычыпхъу.
